Worcester F 80 Distinctiones

52 Dileccio Dei

Dileccio Dei est lux in cognicione, ignis in affeccione, virtus in operacione. Primo dico quod dileccio illuminat intellecum, quia lux est. Nam tenebras fugat, soluendo peccatum sicut calor solis, dissoluit nebulas, Sap. 2[:3]. Et [1] Joan. 2[:10]: *Qui diligit fratrem suum in lumine manet*. Job 38[:24]: *Per quam viam spargitur lux*. Vnde sicut in sole videntur attonii et non extra, sic in dileccione videntur modici defectus. Ideo tales sepius confitentur et per consequens sepius misericordiam consequentur, Deut. 5[:9-10]: *Ego Dominus faciens misericordiam diligentibus me*.

¶ Secundo dileccio letificat, Eccli. 40[:20]: *Vinum et musica letificat cor*. Vinum letificat colore visum, odore olfactum, sapore gustum, frigiditate tactum. Sed musica letificat auditum, *et super* vtrumque *dileccio sapientie*.[[1]](#footnote-1) Tercio assecurat preseruando a malo, Joan. 14[:23]: *Si* *quis diligit* *me, sermonem meum seruabit.* Quarto colores manifestat quia opera virtutum informat.

¶ Judic. 5[:31]: *Qui diligunt te, sicut sol[[2]](#footnote-2) in ortu suo splendet, ita rutilent.* Sol illuminat alia

/fol. 229rb/

luminaria. Defectus caloris est causa et signum mortis. Et sicut planta mortua non fructificat, sic nec homo meretur sine dileccione, [1] Joan. 3[:14]: *Qui non diligit manet in morte*. Et per consequens non fructificat ad vitam, Gal. 5[:6]: *In Christo Jesu nec circumcisio valet aliquid, nec prepucium, sed fides, que per* dileccionem.

¶ Secundo dileccio inflammat affectum quia ignis est, Luc. 12[:49]: *Ignem veni mittere in terram*. Nam sicut ignis attrahit suo calore, sicut dileccio Dei quemadmodum adamas ferrum, non per violenciam manifestam, sed per vim occultam. Quando enim Deus excedat in infinitum terios nature[[3]](#footnote-3) creature, creatura non accedit ad eum vt ad substantiam beatitudinis nisi tracta, Joan. [6:44]: *Nemo venit ad me nisi Pater* meus *traxerit eum*. Iste tractus fit per amorem, Osee 11[:4]: *In funiculis Adam traham eos, in vinculis caritatis*.

¶ Secundo sicut ignis consumit suo ardore, sicut dileccio peccatum, sicut agens forcius suum oppositum, velut calor lutum, ignis rubiginem, Luc. 7[:47]: Dimissa sunt *ei peccata multa, quoniam [dilexit multum],* etc. Vbi Gregorius, quid esse credimus dileccionem nisi ignem, quid culpam nisi rubiginem. Et tanto amplius peccati rubigo consumitur, quanto plus diligitur. Et sicut actus potencior est in substancio sibi consono quam dissono. Sic dileccio potencior est in anima munda sibi consenciente, Eccli. 3[:4]: *Qui diligit Deum exorabit pro peccatis, et continebit se ab illis.*

¶ Tercio sicut ignis accendit suo calore, sic dileccio, Can. 5[:6]: *Anima mea liquefacta est, vt* dilectus. Sicut enim ignis dat carboni splendorem, colorem, et calorem, sic dileccio anime dat splendorem diuine cognicionis, Eccli. 1[:10]: *Secundum datum suum*, prebet *illam diligentibus se*. Secundo dat calorem superne compassionis, [1] Joan. 3[:17]: *Qui habuerit substantiam huius mundi, et viderit fratrem suum necessitatem*,[[4]](#footnote-4) etc. Tercio dat colorem honeste conuersationis, Can. 1[:12]: *Dilectus meus mihi* et ego illi. Sed heu quia Tre. 4[:8] dicitur *denigrata est facies eorum super carbones.* Quarto sicut ignis ascendit suo pondere seu vapore, sic anima dileccione secundum Augustinum libro *Confessiones* quod facit pondus in corporibus hoc facit amor in spiritibus, sicut enim grauum ascendit de terra virtute solis, sic anima calore dileccionis, Can. vltimo [8:5]: *Que est ista que ascendit* per desertum.

¶ Tercio principater dileccio est virtus in operacione. Indiget enim homo virtute ad quatuor, ad operandum bonum nature, ad sustienendum malum pene, ad resistendum malum

/fol. 229va/

culpe, ad perseuerandum in bono gratie. Ad primum debemus esse agiles. Ad secundum fortes. Ad tercium viriles. Ad quartum constantes. Ista quatuor tribuit dileccio. Nam dat agilitatem ad bonum operandum, sicut calor ferro vel cere quod ducatur ad voluntatem artificis, Eccli. 2[:19]: *Qui diligunt eum replebuntur lege ipsius.* Vt scilicet, omnes partes hominis obediant legi ut scilicet auris audiendo, lingua legendo, Can. 3[:2]: *Surgam*, a delicto peccati, *et circuibo ciuitatem,* ad salutem proximi, querens *quem diligit anima,* ob amorem Dei. Caritas fructitatis est quando frater fratrem veneratur, deuotum corripit dissolutum, presenti obsequitur absentem, non rodit infirmo, compatitur sano, congaudet placatum, non prouocat iratum, sedat et veretur vt maiorem.

¶ Secundo dileccio ministrat pacienciam ad sustienendum. Sicut enim venator sustinet famam et laborem vt fera capiatur, mercator vt bursa impleatur, sic diligens vt Deus habeatur, Eccli. 2[:18]: *Qui diligunt* Deum obseruabunt *vitam illius*, que, scilicet, est *misericordia et veritas* secundum Psal. [24:10].

¶ Dileccio nostra ad Dominum debet esse inseparabilis, ideo comparatur morti. Insuperabilis, ideo comparatur inferno. Insaciabilis, ideo compartur igni, qui numquam dicit sufficit. Inextinguibilis, ideo comparatur aque.

¶ Tercio dileccio dat virilitatem ad resistendum, sicut indiuisibilitas concum, sei continui, dat edificio virtutem impetu, Rom. 8[:37]: *In omnibus superamus, propter eum qui dilexit nos*. Augustinus, caritas in aduersitatibus tollerat, in prosperitatibus moderatur, in passionibus fortis, in operibus hillaris.

¶ Quarto dat constanciam ad perseuerandum sicut cementum in materia corporali facit parietem durare. Sic caritas in anima. Canis ex dileccione sepe sequitur dominum, Prou. 17[:17]: *Omni tempore diligit qui amicus est*. Can. 3[:4]: *Inueni quem diligit anima mea*. De hiis omnibus, Psal. [17:2-3]: *Diligam te Domine fortitudo mea,* operandi, *firmamentum,* in resistendi, *refugium,* respiranti, *liberator,* pacienti, *adiutor,* impugnanti, rumperes perseueranti.

¶ Quinto dileccio uiuificat mortum quia vita eterna, Eccli. 4[:13]: *Qui illam diligit, [diligit] vitam*. Ad vitam futuram consequendam, necessaria sunt quatuor, scilicet, absolui a veteri delicto detinente, liberari a peccato superaddito impotanto, informari gratia gratum, facite investiri gloria beneficante. Primum fecit Deus per dileccionem, Apo. 1[:5]: *Dilexit nos, et lauit nos a* peccato. Eph. 2[:4]: *Deus autem, qui diues*

/fol. 229vb/

*est in misericordia, propter nimiam caritatem*, etc. Caritas Dei magna patuit in creacione, maior in gubernacione, maxima in redempcione. Sed minima in glorificacione. De hiis quatuor dicitur Heb. 1[:2-3]: *Per quem fecit et secula*, quo ad primum, *portans verbo virtutis sue*, quo ad secundum, etc.

¶ Sexto iustificat imperium, Deut. 5[:10]: *Faciens misericordiam in multa milia, diligentibus* se. Eccli. 3[:8]: *Tempus dileccionis*. Tercio infundit graciam, Psal. [83:12]: Quoniam *misericordiam et veritatem diligit Deus, graciam et gloriam dabit Dominus.* Quarto tribuit gloriam, 2 Tim. 4[:7]: *Bonum certamen certaui*, etc.

¶ Jac. 2[:5]: *Nonne Deus elegit pauperes.* Hortatur, [1] Joan. 5[:2]: Vt *diligamus Deum et* non mundum. [1 Joan. 2:15]: *Nolite diligere mundum, neque ea que in mundo sunt. Si quis diligit mundum*, etc. Antiquitus fuit quasi lata sententia ab apostolis in non diligentes Deum. Nam Paulus [1] Cor. 16[:22] ait qui *non amat Dominum nostrum Jesum, sit anathema, Maran Atha*, id est, exommunuicatus. Sed qui amat mundum non amat Dominum Jesum secundum illud, Jac. 4[:4]: *Amicicia huius mundi inimica est* Deo. Igitur qui amat mundum excommunicatus est. Ideo Rom. 12[:2] dicitur *nolite,* concupiscendo, *conformari,* imitando, *huic seculo,* nephando. Sed reformandum qui prius fuistis formati per naturam sed post deformati per culpam. Reformari modo per graciam in nouitate sensus vestri. Res noue plus solebant cuilibet sensui vt noua pictura visui, noua cantelana auditui, noui flores olfactui, noui cibi gustui, noua vestis tactui. Ergo reformanum in nouitate sensus vestri spiritualis vt sicut veritas in aspectu, obediencia in auditu, redolens fama in olfactu, accio sancta in tactu, deuocio magna in gustu.

¶ Et nota quod debemus proximum in sua indigencia confouere, in sua ignorancia edocere. Vnde quod precipitur Matt. 22[:39]: *Diliges proximum tuum, sicut teipsum.* Non est intelligendum quod in substancia vxori et liberis impendendis proximus debet esse equalis. Sed quod de superabundancia nostra si indiguerit ei subueniatur sicut nobis vellemus subueniri. Quod si vellemus de nobis dici mala nec in presencia nec in absencia, quamuis forent vera quare ergo talia audimus et forte

/fol. 230ra/

dicimus de proximo cum hoc sit contra legem Dei. Ideo hos facias alii quod tibi vis fieri. Posito ideo quod abstuleris a proximo bonum temporale, quis te absolueret sine restitucione, si haberes vnde soluere, certe nullus. Sed diffamare proximum grauius est quam auferre bonum temporale secundum illud Prou. [22:1]: *Melius est nomen bonum quam diuicie multe.* Ergo ille non potest absolui nisi famam restituat. Sed hoc est difficile quia primus diffamator aliud apposuit de suo. Et secundus, relator aliud. Et tercius aliud. Quomodo ergo potuit primus diffamator ista reuocare? Ergo [Matt. 19:19] dilige *proximum tuum sicut teipsum*.

¶ Non enim fecit Deus ab inicio vnum hominem aureum de quo omnes propagarentur et alium hominem luteum de quo ignobiles prodirent. Sed secundum Gregorium in *Pastorale* omnes homines natura genuit equales, sed culpa hominem homini prefecit. Ex quo omnes sunt eiusdem generis. Nullus debet ab alio despici. Nam ex eodem grano prouenit furfur et farina, ex eadem radice rosa et spina. Ex eadem arbore fructus dulcis et putridus. Sed dicis mihi quomodo possum diligere eum qui tot mala mihi fecit? Respondeo, tu debes diligere amicum in Deum, et inimicum propter Deum, qui sic precepit, [Luc. 6:27-28]: *Diligite inimicos, et orate* *pro* persequentibus *et calumniantibus vos*.

¶ Nempe malus proximus est sicut virga Dei qua pu purgantur electi, qui in fine nisi se correxerit proicietur in ignem inferni. Quemadmodum pater letificat filium, quem verberauerat, proiciendo virgam in ignem. Et tunc secundum Psal. [57:11]: *Letabitur justus cum viderit vindictam*. Non debes imputare baculo, set percuciat malum quod sentis. Sic nec tu inimico homini, set diabolo cuius instrumentum est[[5]](#footnote-5) malus homo, secundum illud Psal. [77:49]: *Immissiones per angelos malos*.

¶ Item, est alia consideracio quia iste, qui modo malus est, potest esse bonus, et maxime per pacienciam tuam ab ipso conspectam, sicut contigit de multis sciencias. Sic ergo diligendus est proximus in hoc quod factus est, scilicet, in natura, in corpore, et in anima. Sed non in hoc quod peccator est. Nam ea modo Deus diligit peccorem, Sap. 11[:25]: Nec *odisti eorum*

/fol. 230rb/

*que fecisti.* Vnde autem debemus diligere in proximo quod natura formauit non illud quod vicium deformauit.

¶ Vnde narratur de tribus sociis ad mensam cuiusdam magni. Situatis quibus, post prandium, singula poma dabatur, Sed ex parte putrida. E quibus vnus totaliter comedit pomum suum. Sed propter abhominacionem cito euomit. Vnde et ipse gulosus et inciuilis dicebatur. Quod videns alius de pomo suo nichil voluit gustare. Quare et ipse etiam inciuilis et ineducatus dicebatur. Sed tercius de pomo corruptum separauit et reliquum comedit. Vnde et ipse facetus censebatur.

¶ Moraliter sic aliqui ita indifferenter quosdam diligunt, quod nichil in dileccio displacet, sed in fine oportebit tales euomere si debeant saluari. Alii autem sunt quibus de alio nichil placet, nec dictum nec factum. Sunt et tercii qui quod vident bonum in alio approbant, quod malum est reiciunt. Et isti tantummodo ordinate diligunt, secundum illud Jer. 15[:19]: *Si separaueris preciosum a vili, quasi os meum eris*. Sed timeo quod multi non diligunt hominem, non propter se, sed propter sua. In hoc similes eam qui non diligit os propter se sed propter carnem annexam qua corrosa dimittit in luto.

¶ Exemplum est de pomerio qui quamdiu habet fructus bene frequentatur, sed alias non. Sed hoc non vult caritas, ymmo Prou. 17[:7]: *Omni tempore diligit qui amicus est*.

1. sapientie ] corr. Sap. 1. [↑](#footnote-ref-1)
2. sol ] Lambeth om. F 80. [↑](#footnote-ref-2)
3. nature ] Lambeth *corr.* nec F 80. [↑](#footnote-ref-3)
4. necessitatem ] add. pacem. [↑](#footnote-ref-4)
5. est ] F 128, Lambeth, *om*. F 80. [↑](#footnote-ref-5)